Poštovana predsednice Skupštine,

Dugogodišnje istraživanje novinara Insajdera pokazalo je da stotine hiljada evra dnevno, pod izgovorom patriotizma i navodnog opstanka Srba na Kosovu, odlazilo na Kosovo po raznim osnovama i to bez ikakve kontrole. Na taj način novac nije stizao do onih kojima je zaista potreban.

Kako je prikazano u serijalu Patriotska pljačka 2012. godine, i u nastavku serijala 2014., budžet Srbije je oštećen jer je za 10 godina na Kosovo u proseku odlazilo dnevno 650.000 evra bez ikakve kontrole.

Sve ove činjenice potvrđene su 2014. godine u izveštaju Anketnog odbora o zloupotrebama sredstava iz budžeta Srbije namenjenih Kosovu.

Odbor je usvojio izveštaj o zloupotrebama sredstava iz budžeta Srbije namenjenih najugroženijima na Kosovu u periodu od 2000. do 2012. godine.

S tim u vezi, molimo Vas da nam najkasnije sutra do kraja radnog dana dostavite odgovore na sledeća pitanja:

**-Zbog čega, već četiri godine od usvajanja,** **izveštaj Anketnog odbora o zloupotrebama sredstava iz budžeta Srbije namenjenih Kosovu nije stavljen na dnevni red Skupštine Srbije?**

**-Kada će ovaj izveštaj biti stavljen na dnevni red?**

Pitanja koja smo Vam postavili su u okviru rubrike koja je pokrenuta na sajtu Insader.net-a – Pitanje dana, a u kojoj objavljujemo pitanja i odgovore nadležnih institucija u vezi s temama koje istražujemo.

Ukoliko ne možete da nam odgovorite na pitanje, molimo Vas da nam to obrazložite pisanim putem.

Unapred hvala,

Produkcija Insajder/ [www.insajder.net](http://www.insajder.net)